Document ID: 32015R0477

Reference:
27.3.2015
BG
Официален вестник на Европейския съюз
L 83/11
РЕГЛАМЕНТ (ЕС) 2015/477 НА ЕВРОПЕЙСКИЯ ПАРЛАМЕНТ И НА СЪВЕТА
от 11 март 2015 година
относно мерките, които Съюзът може да предприеме във връзка с комбинирания ефект на антидъмпингови или антисубсидийни мерки със защитни мерки
(кодифициран текст)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за функционирането на Европейския съюз, и по-специално член 207, параграф 2 от него,
като взеха предвид предложението на Европейската комисия,
след предаване на предложението на националните парламенти,
след консултация с Европейския икономически и социален комитет,
в съответствие с обикновената законодателна процедура (1),
като имат предвид, че:
(1)
Регламент (ЕО) № 452/2003 на Съвета (2) е бил съществено изменян (3). С оглед постигане на яснота и рационалност посоченият регламент следва да бъде кодифициран.
(2)
С Регламент (ЕО) № 1225/2009 на Съвета (4) бяха приети общи правила за защита срещу дъмпингов внос на стоки от държави, които не са членки на Съюза.
(3)
С Регламент (ЕО) № 597/2009 на Съвета (5) бяха приети общи правила за защита срещу субсидиран внос от държави, които не са членки на Съюза.
(4)
С Регламент (ЕО) № 260/2009 на Съвета (6) и Регламент (ЕО) № 625/2009 на Съвета (7) бяха приети общи правила за приемане на защитни мерки срещу внос от определени държави, които не са членки на Съюза. Защитните мерки могат да бъдат под формата на тарифни мерки, приложими или спрямо целия внос или спрямо онези вносни стоки, които надвишават предварително определеното количество. Такива защитни мерки означават, че стоките отговарят на изискванията за влизане в пазара на Съюза при плащане на съответните мита.
(5)
Вносът на някои стоки може да бъде подложен едновременно, от една страна, на действието на антидъмпингови или антисубсидийни мерки, а от друга страна, на защитни тарифни мерки. Целта на първите е да поправят пазарните деформации, създали се вследствие на нелоялни търговски практики, докато целта на вторите е да се предоставят облекчения срещу силно увеличилия се внос.
(6)
Комбинирането на антидъмпингови или антисубсидийни мерки със защитни тарифни мерки за един и същ продукт обаче би могло да има по-силно въздействие от предвижданото или желаното по отношение на политиката и целите на Съюза за защита на търговията. По-специално такава комбинация от мерки може да създаде нежелателна тежест за някои производители-износители, които се стремят да изнасят продукция за Съюза. Това би могло да има ефекта на отказване на достъп за тях до пазара на Съюза.
(7)
Следователно производители-износители, които се стремят да изнасят за Съюза, не следва да бъдат подлагани на нежелателна тежест и следва да продължат да имат достъп до пазара на Съюза.
(8)
Затова е желателно да се гарантира, че целите на защитните тарифни мерки и антидъмпинговите и/или антисубсидийни мерки могат да бъдат постигнати, без да се отказва достъп до пазара на Съюза на такива производители-износители. Затова следва да се приемат специални разпоредби, които да дават възможност на Комисията да предприема действия, когато счете за уместно, така че да се гарантира, че комбинирането на антидъмпингови или антисубсидийни мерки със защитни тарифни мерки по отношение на един и същ продукт няма да има такова въздействие.
(9)
Докато е възможно да се предвиди, че както защитните мита, така и антидъмпинговите или антисубсидийните мерки на вноса могат да се прилагат едновременно по отношение на един и същ продукт, то не винаги е възможно да се определи предварително точно в кой момент това може да се случи. Затова Комисията следва да бъде в състояние да предвиди такава ситуация по начин, осигуряващ достатъчно предвидимост и правна сигурност за всички заинтересовани оператори.
(10)
Комисията може да намери за уместно да измени, спре или отмени антидъмпинговите и/или антисубсидийните мерки, или да осигури пълно или частично освобождаване от антидъмпингови или изравнителни мита, каквито иначе биха били дължими, или да приеме някакви други специални мерки. Всяко спиране или изменение на антидъмпинговите или антисубсидийните мерки или освобождаване от тях следва да се предоставя само за ограничен период от време.
(11)
Всички мерки взети по настоящия регламент следва да са приложими от датата на влизането му в сила, освен ако не е предвидено друго, и затова те не следва представляват основание за възстановяване на мита, събрани преди тази дата.
(12)
На Комисията следва да бъдат предоставени изпълнителни правомощия, за да се осигурят еднакви условия за прилагането на настоящия регламент. Тези правомощия следва да се упражняват в съответствие с Регламент (ЕС) № 182/2011 на Европейския парламент и на Съвета (8),
ПРИЕХА НАСТОЯЩИЯ РЕГЛАМЕНТ:
Член 1
1.   Когато Комисията прецени, че комбинирането на антидъмпингови или антисубсидийни мерки със защитни тарифни мерки по отношение на един и същ внос може да доведе до въздействие, по-силно от желаното от гледна точка на политиката на Съюза за защита на търговията, тя може да приеме онези от посочените по-долу мерки, които счете за уместни, в съответствие с процедурата по разглеждане, посочена в член 3, параграф 2:
а)
мерки за изменение, спиране или отменяне на съществуващи антидъмпингови и/или антисубсидийни мерки;
б)
мерки за пълно или частично освобождаване на вноса от антидъмпингови или изравнителни мита, които иначе биха били дължими;
в)
всякакви други специални мерки, считани за подходящи при съответните обстоятелства.
2.   Всяко изменение, спиране или освобождаване по параграф 1 е ограничено във времето и се прилага само когато са в сила съответните защитни мерки.
Член 2
Всяка мярка, приета по настоящия регламент, се прилага от датата на влизането му в сила. Тя не служи като основание за възстановяване на мита, събрани преди тази дата, освен ако в тази мярка не е предвидено друго.
Член 3
1.   Комисията се подпомага от комитета, създаден съгласно член 15, параграф 1 от Регламент (ЕО) № 1225/2009. Този комитет е комитет по смисъла на Регламент (ЕС) № 182/2011.
2.   При позоваване на настоящия параграф се прилага член 5 от Регламент (ЕС) № 182/2011.
Член 4
Регламент (ЕО) № 452/2003 се отменя.
Позоваванията на отменения регламент се считат за позовавания на настоящия регламент и се четат съгласно таблицата на съответствието в приложение II.
Член 5
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Страсбург на 11 март 2015 година.
За Европейския парламент
Председател
M. SCHULZ
За Съвета
Председател
Z. KALNIŅA-LUKAŠEVICA
(1)  Позиция на Европейския парламент от 11 февруари 2015 г. (все още непубликувана в Официален вестник) и решение на Съвета от 2 март 2015 г.
(2)  Регламент (ЕО) № 452/2003 на Съвета от 6 март 2003 г. относно мерките, които Общността може да предприеме във връзка с комбинирания ефект на антидъмпингови или антисубсидийни мерки със защитни мерки (ОВ L 69, 13.3.2003 г., стр. 8).
(3)  Вж. приложение I.
(4)  Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (ОВ L 343, 22.12.2009 г., стр. 51).
(5)  Регламент (ЕО) № 597/2009 на Съвета от 11 юни 2009 г. относно защитата срещу субсидиран внос от държави, които не са членки на Европейската общност (кодифицирана версия) (ОВ L 188, 18.7.2009 г., стр. 93).
(6)  Регламент (ЕО) № 260/2009 на Съвета от 26 февруари 2009 г. относно общите правила за внос (ОВ L 84, 31.3.2009 г., стр. 1).
(7)  Регламент (ЕО) № 625/2009 на Съвета от 7 юли 2009 г. относно общия режим за внос от някои трети страни (ОВ L 185, 17.7.2009 г., стр. 1).
(8)  Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите-членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).
ПРИЛОЖЕНИЕ I
Отмененият регламент и списък на последващите му изменения
Регламент (ЕО) № 452/2003 на Съвета
(ОВ L 69, 13.3.2003 г., стр. 8).
Регламент (ЕС) № 37/2014 на Европейския парламент и на Съвета
(ОВ L 18, 21.1.2014 г., стр. 1).
Само точка 10 от приложението
ПРИЛОЖЕНИЕ II
Таблица на съответствието
Регламент (ЕО) № 452/2003
Настоящият регламент
Член 1
Член 1
Член 2
Член 2
Член 2а
Член 3
—
Член 4
Член 3
Член 5
—
Приложение I
—
Приложение II

Summary:
Комбиниране на различни видове мерки за търговска защита
Комбиниране на различни видове мерки за търговска защита
РЕЗЮМЕ НА:
Справедливи защитни мерки на ЕС при комбинирането им с антидъмпингови или антисубсидийни мерки – Регламент (ЕС) 2015/477
КАКВА Е ЦЕЛТА НА РЕГЛАМЕНТА?
              
Той дава възможност на Европейската комисия да приеме защитни мерки*, за да предпази промишлеността на Европейския съюз (ЕС) от нелоялна конкуренция, предизвикана от внезапно и непредвидено увеличение на вноса.
ОСНОВНИ АСПЕКТИ
Целта на защитните мерки е да дадат на промишлеността на ЕС временна глътка въздух, за да извърши необходимите промени.
За разлика от антидъмпинговите* и антисубсидийните мерки*, защитните мерки не са насочени към това дали търговията е „справедлива“, или не, поради което условията за налагането им са по-строги.
ЕС трябва да докаже, че увеличението на вноса е:
рязко;
дължи се на непредвидени събития;
предизвикващо (или заплашващо да предизвика) сериозна вреда на промишлеността на ЕС;
и че тези защитни мерки са в интерес на ЕС.
Защитните мерки се прилагат спрямо целия внос на съответния продукт от всички страни.
Комисията може да приеме следните защитни мерки:
мерки за изменение, спиране или отмяна на съществуващи антидъмпингови и/или антисубсидийни мерки;
мерки за пълно или частично освобождаване на вноса от антидъмпингови или изравнителни мита*, които иначе биха били дължими;
всякакви други специални мерки, като например вносни или тарифни квоти за вноса, считани за подходящи при съответните обстоятелства.
Всяко изменение, спиране или освобождаване трябва да е ограничено във времето и се прилага само когато са в сила съответните защитни мерки.
ОТКОГА СЕ ПРИЛАГА РЕГЛАМЕНТЪТ?
              
Регламент (ЕС) 2015/477 е кодифицираната версия на първоначалния акт (Регламент (ЕО) № 452/2003) и последващите му изменения. Той се прилага от 16 април 2015 г.
* ОСНОВНИ ПОНЯТИЯ
              
Антидъмпингови мерки: мерки, например конкретни мита, прилагани към вноса в ЕС на „дъмпингови продукти“, т.е. продукти, изнасяни в ЕС на по-ниска цена от местната, и които причиняват вреда на промишлеността на ЕС.
Антисубсидийни мерки: мерки, например изравнителни мита, налагани от ЕС върху внос, който е субсидиран и по този начин вреди на промишлеността на ЕС, произвеждаща сходен (подобен) продукт.
Защитни мерки: мерки, въвеждани когато Комисията направи заключение, че вносът на определен продукт се е увеличил до степен, при която причинява (или заплашва да причини) сериозна вреда на производителите в ЕС. Това са временни мерки (например вносни или тарифни квоти), прилагани към вноса, с цел да се предложи на производителите в ЕС време, за да направят необходимите структурни корекции.
Изравнителни мита : налагат се на стоки, които са получили държавни субсидии в страната на произход или на износ, като по този начин те могат да бъдат внесени в ЕС на цени, значително по-ниски от нормалната им търговска стойност.
ОСНОВЕН ДОКУМЕНТ
            
Регламент (ЕС) 2015/477 на Европейския парламент и на Съвета от 11 март 2015 година относно мерките, които Съюзът може да предприеме във връзка с комбинирания ефект на антидъмпингови или антисубсидийни мерки със защитни мерки (кодификация) (ОВ L 83, 27.3.2015 г., стр. 11-15)
последно актуализация 01.03.2017